་སྐོར་ཡིན་ལ། དེ་ལ་ཡང་དབང་རྒྱས་འབྲིང་

བསྡུས་གསུམ་གཏོར་དབང་དང་བཅས་པ་བཞུགས་པ་ལས། འདིར་ནི་བསྡུས་པ་བྱིན་རླབས་ཐུགས་རྗེའི་དབང་ལྔ་ཞེས་བྱ་བ་ཡིན་པས་ཡོ་བྱད་བཤམས་པ་དང་། ནུས་ལྡན་དུ་སྒྲུབ་པ་སོགས་སློབ་དཔོན་གྱིས་
བགྱིས་འོས་རྣམས་ཆད་ལྷག་མེད་པར་གྲུབ་པ་ཡིན། སློབ་མའི་བྱ་བ་ནི། རྩ་བར། མཎྜལ་འབུལ་ཞིང་གསོལ་བ་གདབ༔ ཅེས་གསུངས་པས། བླ་མ་དང་རྡོ་རྗེ་དྲག་པོ་རྩལ་ཐ་མི་དད་པ་ལ་བྱིན་རླབས་ཐུགས་
རྗེའི་དབང་ལྔ་ཞུ་བའི་ཡོན་དུ་དམིགས་ཏེ་མཎྜལ་ཕུལ་ནས། གསོལ་བ་བཏབ་པ་འདིའི་རྗེས་ཟློས་མཛོད། ཀྱཻ་མ་གུ་རུ་སྤྲུལ་པའི་སྐུ༔ སྐུ་གསུང་ཐུགས་དང་ཡོན་ཏན་དང་༔ ཕྲིན་ལས་ཆེན་པོ་འགྲོ་བའི་དོན༔
གདུལ་བྱ་འདུལ་བར་མཛད་དུ་གསོལ༔ བདག་འདྲ་དད་པའི་སློབ་བུ་རྣམས༔ ཐུགས་རྗེ་ཆེན་པོས་བཟུང་དུ་གསོལ༔ ཞེས་བརྗོད་མེ་ཏོག་གཏོར་ནས་ཀྱང་༔ ཞེས་འབྱུང་བས་གསོལ་བཏབ་ལན་གསུམ་གྱིས་
མེ་ཏོག་འཐོར། དེ་ནས་བླ་མས་གནང་བ་སྦྱིན༔ ཞེས་གསུངས་པས་གནང་བ་སྦྱིན་པ་གསན་པས་ཁྱབ་པར་གདའ། མཧཱ་གུ་རུ་འདུས་པའི་དབང་༔ རིགས་ཀྱི་བུ་ལ་སྦྱིན་པར་བྱ༔ སྙིགས་མའི་སེམས་ཅན་
དུག་ལྔ་ཧྲགས༔ དེ་ཡི་དབང་གྱུར་ངན་སོང་ལྷུང་༔ རྐྱེན་དང་བར་ཆད་བྱེད་པ་ཡི༔ དམ་ཚིག་ཉམས་ན་གཉིས་ཀ་བརླག༔ ལུས་སྲོག་བྲལ་ལ་ཐུག་གྱུར་ཀྱང་༔ དམ་ཚིག་སྲུང་ན་དབང་བསྐུར་སྦྱིན༔

༄༅། །སྐབས་འདིར་རྒྱུད་དག་པར་བྱ་བའི་ཕྱིར་སྐྱབས་སེམས་བྱ་བའི་སླད་དུ་དམིགས་པ་འདི་བཞིན་མཛོད། ཁྱེད་རང་རྣམས་ཀྱི་སྤྱི་བོར་པདྨ་འདབ་མ་བཞི་ཤགས་ཀྱིས་བྱེ་བའི་དབུས་སུ་བླ་མ་
རྡོ་རྗེ་དྲག་པོ་རྩལ། ཤར་གྱི་འདབ་མར་ལོངས་སྤྲུལ་གྱི་སངས་རྒྱས། ལྷོ་ཕྱོགས་སུ་གསུང་རབ་གླེགས་བམ་གྱི་རྣམ་པ། ནུབ་ཕྱོགས་སུ་བྱང་ཆུབ་སེམས་དཔའི་དགེ་འདུན། བྱང་ཕྱོགས་སུ་ཆོས་སྐྱོང་སྲུང་མའི་
ཚོགས་དང་བཅས་པ་གསལ་བའི་མདུན་དུ་བདག་སོགས་རིགས་དྲུག་བར་དོ་དང་བཅས་པའི་སེམས་ཅན་རྣམས་འཁོད་དེ་ཁྱད་པར་བཞི་ལྡན་གྱི་ཚུལ་དུ་སྐྱབས་སུ་འགྲོ་སྙམ་པས་འདིའི་རྗེས་ཟློས་མཛོད། ཡོན་
ཏན་ཀུན་འབྱུང་དངོས་གྲུབ་མཆོག་གི་གནས༔ ཞེས་པ་ནས། ཆོས་སྐྱོང་དམ་ཅན་རྣམས་ལ་སྐྱབས་སུ་མཆི༔ ཞེས་པའི་བར་ལན་གསུམ་དང་། སྨོན་འཇུག་གི་སེམས་བསྐྱེད་པའི་སླད་དུ་འདིའི་རྗེས་ཟློས་
མཛོད༑ བདག་གིས་དུས་གསུམ་བསགས་པའི་དགེ་བ་ཡིས༔ ཞེས་པ་ནས། འགྲོ་བ་འདྲེན་པའི་དེད་དཔོན་བྱེད་པར་ཤོག༔ ལན་གསུམ་གྱིས་རྒྱུད་དག་པར་བྱས་ནས་ཡེ་ཤེས་དབབ་པ་ནི། རྩ་བར། དེ་ནས་
བླ་མའི་ཐུགས་ཀ་ནས༔ ཧཱུྃ་ལས་འོད་འཕྲོས་སྤྱན་དྲངས་པ༔ ཧཱུྃ༔ བཞེངས་ཤིག་པདྨ་འབྱུང་གནས་ཌ་ཀཱིའི་ཚོགས༔ ཞེས་སོགས་ཤླཽ་ཀ་དྲུག་འཕྲིན་ལས་གཞུང་དང་འགྲེའོ།། ལྷོ་ནུབ་རྔ་ཡབ་གནས་ཆེན་

ནས༔ གུ་རུའི་ལྷ་ཚོགས་སྤྱན་དྲངས་ཏེ༔ རིག་འཛིན་དངོས་ཀྱི་ཐུགས་ཀར་ཐིམ༔ ཞེས་གསུངས་པའི་དོན་སློབ་མ་བསངས་སྦྱངས། སྟོང་པའི་ངང་ལས་སློབ་དཔོན་བདག་ཉིད་ཀྱིས་ཧཱུྃ་ཧཱུྃ་ཞེས་བརྗོད་པས་
སྐད་ཅིག་དྲན་རྫོགས་སུ་ཁྱེད་རང་རྣམས་མཧཱ་གུ་རུ་པདྨ་འབྱུང་གནས་རྡོ་རྗེ་དྲག་པོ་རྩལ་ཞེས་བྱ་བ་སྐུ་འཇིགས་པའི་ཆ་ལུགས་སུ་བསྟན་པ༔ ཞེས་བྱ་བ་ནས། སྲིད་གསུམ་ཟིལ་གྱིས་གནོན་པའི་བདག་ཉིད་ཅན་དུ་
གྱུར་གྱི་བར་མངོན་རྟོགས་ཟུར་ནས་བྱུང་བ་ལྟར་བརྗོད་ལ། དེ་ལྟར་གསལ་བའི་སྐུའི་ནང་དུ་ཟབ་མོ་ལུས་ཀྱི་དཀྱིལ་འཁོར་རྣམས་ཀྱང་མེ་ལོང་ནང་གི་གཟུགས་བརྙན་ལྟར་གསལ་བའི་གནས་གསུམ་དུ་ཡིག་འབྲུ་
གསུམ་གསལ་བ་ལས་འོད་ཟེར་འཕྲོས། བླ་མ་ཡང་ཐ་མལ་པ་མ་ཡིན་པར་དཀྱིལ་འཁོར་གྱི་གཙོ་བོ་རྡོ་རྗེ་དྲག་པོ་རྩལ་དངོས་ཡིན་སྙམ་པའི་མོས་གུས་བྱས་པའི་རྐྱེན་གྱིས་ལྷོ་ནུབ་རྔ་ཡབ་དཔལ་རི་པདྨ་འོད་ཀྱི་
གཞལ་ཡས་ཁང་ནས་རིག་འཛིན་ཆེན་པོ་རྡོ་རྗེ་དྲག་པོ་རྩལ་རྩ་གསུམ་ཀུན་འདུས་ཀྱི་བདག་ཉིད་ཅན་ལ་བླ་མ་ཡི་དམ་མཁའ་འགྲོ་ཆོས་སྐྱོང་སྲུང་མའི་ཚོགས་ཀྱིས་བསྐོར་བ་མདུན་གྱི་ནམ་མཁར་སྤྲིན་གཏིབས་པ་་་
བཞིན་དུ་བྱོན་ཏེ། ཁྱེད་རང་རྣམས་ལ་སིབ་སིབ་ཐིམ་པས་རྒྱུད་བྱིན་གྱིས་རླབས་པའི་མོས་པ་མཛོད། སྤྲོ་ན་སྔོན་བསྐལ་མ་དང་དྷ་ན་ཀོ་ཤ་སོགས་བཞེངས་བསྐུལ་དབྱངས་རོལ་དང་བཅས་པའམ་བསྡུ་ན་ཌཱ་དྲིལ་

༄༅། །འཁྲོལ་ཞིང་སྤོས་བཏུལ་དང་བཅས་ཏེ། ཚིགས་བཅད་དེ་རྣམས་བརྗོད་ཅིང་བྱིན་དབབ་བོ།། དབང་དངོས་ནི། རྩ་བར། སྐུ་མདོག་བཀྲག་མདངས་གཟི་བརྗིད་ལྡན༔ སྤྱན་གསུམ་
ཞལ་བགྲད་འགྱིང་བག་ལྡན༔ མཚན་དང་དཔེ་བྱད་ལྡན་པར་བསམ༔ ཞེས་འབྱུང་བས། ཡེ་ཤེས་པ་ཕབ་པའི་རྐྱེན་གྱིས་ཁྱེད་རང་རྣམས་རྡོ་རྗེ་དྲག་པོ་རྩལ་གཟི་བརྗིད་མཚན་དཔེར་ལྡན་པ་དངོས་ཡིན་སྙམ་པའི་
ང་རྒྱལ་བརྟན་པར་བྱས་པ་དེ་ལ་ཇི་ལྟར་དབང་བསྐུར་བ་ནི། རྩ་བར། སློབ་མའི་སྤྱི་བོར་ལྷ་ཡི་སྐུ༔ བཞག་ལ་དབང་བསྐུར་སྦྱིན་པར་བྱ༔ སྒྲ་ཆེན་གདངས་ཀྱིས་འདི་སྐད་བརྗོད༔ ཅེས་གསུངས་པས་ཕྱག་
ལེན་དུ། དབང་ཚིག་ལ་སྣང་བ་སྣོད་བཅུད་མའི་གདངས་དབྱངས་རོལ་མོ་དང་བཅས་མཛད་སྲོལ་ཡོད་པ་བཞིན་སྤྲོ་ན་ཤླཽ་ཀ་དང་པོར་བྱ། སློབ་དཔོན་གྱི་སྐུ་རྟེན་ཙཀ་ལི་བཟུང་སྟེ། བདེ་གཤེགས་ཀུན་འདུས་རྡོ་རྗེ་
དྲག་པོ་རྩལ་གྱི་སྐུ་འདི་ཉིད་སྤྱི་བོར་བཞག་པ་ལ་བརྟེན་ནས་ལུས་ཀྱི་སྒོ་ནས་བསགས་པའི་སྒྲིབ་གཉིས་བག་ཆགས་དང་བཅས་པ་ཐམས་ཅད་བྱང་ཞིང་དག རྡོ་རྗེ་དྲག་པོ་རྩལ་གྱི་སྐུའི་བྱིན་རླབས་ལུས་ལ་ཞུགས་
པའི་མོས་པ་མཛོད། ཨོཾ༔ བདེ་གཤེགས་ཀུན་འདུས་རྡོ་རྗེ་དྲག་པོ་རྩལ༔ གཟི་བརྗིད་འོད་འཕྲོས་མཚན་དང་དཔེ་བྱད་ལྡན༔ སྐལ་ལྡན་རིགས་ཀྱི་བུ་ལ་དབང་བསྐུར་བས༔ བག་ཆགས་ལུས་ཀྱི་དྲི་མ་སྦྱང་དུ་

གསོལ༔ ཨོཾ་ཨཱཿཧཱུྃ་བཛྲ་ས་མ་ཡ་གུ་རུ་པདྨ་སིདྡྷི་ཧཱུྃ༔ ཨ་བྷི་རིཉྩ་ཧཱུྃ༔ མགྲིན་པར་ཧཱུྃ་གི་ཡི་གེ་བཞག༔ ཅེས་པས། ཡི་གེ་ཧཱུྃ་སྔོན་འདི་ཉིད་མགྲིན་པར་བཞག་པ་ལ་བརྟེན་ནས་ངག་གི་སྒོ་ནས་བསགས་པའི་
སྒྲིབ་གཉིས་བག་ཆགས་དང་བཅས་པ་ཐམས་ཅད་བྱང་ཞིང་དག རྡོ་རྗེ་དྲག་པོ་རྩལ་གྱི་གསུང་གི་བྱིན་རླབས་ངག་ལ་ཞུགས་པའི་མོས་པ་མཛོད། ཨཱཿ སྒྲ་ཡི་སྙིང་པོ་ཀུན་འདུས་ཡི་གེ་ཧཱུྃ༔ དྲག་ལ་ངར་ལྡན་
གདངས་ཆེན་སྒྲ་ཡི་མཆོག༔ སྐལ་ལྡན་རིགས་ཀྱི་བུ་ལ་དབང་བསྐུར་བས༔ འཆལ་པའི་ཚིག་གི་ཉེས་པ་སྦྱང་དུ་གསོལ༔ ཨོཾ་ཨཱཿཧཱུྃ་བཛྲ་ས་མ་ཡ་གུ་རུ་པདྨ་སིདྡྷི་ཧཱུྃ༔ ཨ་བྷི་རིཉྩ་ཧཱུྃ༔ མེ་ལོང་གསལ་བ་
སྙིང་ཁར་གཏད༔ ཅེས་གསུངས་པས། མེ་ལོང་སིནྡྷུ་རའི་ཐིག་ལེ་ལྔས་མཚན་པ་འདི་ཉིད་སྙིང་ཁར་བཞག་པ་ལ་བརྟེན་ནས་ཡིད་ཀྱི་སྒོ་ནས་བསགས་པའི་སྒྲིབ་གཉིས་བག་ཆགས་དང་བཅས་པ་ཐམས་ཅད་བྱང་
ཞིང་དག རྡོ་རྗེ་དྲག་པོ་རྩལ་གྱི་ཐུགས་ཀྱི་བྱིན་རླབས་ཡིད་ལ་ཞུགས་པའི་མོས་པ་མཛོད། ཧཱུྃ༔ བདེ་གཤེགས་མ་ལུས་ཐུགས་ཀྱི་སྙིང་པོ་འདི༔ མ་བཅོས་རང་བྱུང་གསལ་འཚེར་སྐྱོན་དང་བྲལ༔ སྐལ་ལྡན་
རིགས་ཀྱི་བུ་ལ་དབང་བསྐུར་བས༔ འཁྲུལ་པ་ཡིད་ཀྱི་ཉེས་པ་སྦྱང་དུ་གསོལ༔ ཨོཾ་ཨཱཿཧཱུྃ་བཛྲ་ས་མ་ཡ་གུ་རུ་པདྨ་སིདྡྷི་ཧཱུྃ༔ ཨ་བྷི་རིཉྩ་ཧཱུྃ༔ ལྟེ་བའི་འཁོར་ལོར་གཏོར་མ་གཏད། ཅེས་གསུངས་པས་

༄༅། །གཏོར་མ་དངོས་སམ་ཙཀླི་གཏད་ལ། གཏོར་མ་འདི་ཉིད་ལྟེ་བར་བཞག་པས་སྒོ་གསུམ་གྱི་སྒྲིབ་གཉིས་བག་ཆགས་དང་བཅས་པ་ཐམས་ཅད་བྱང་ཞིང་དག རྡོ་རྗེ་དྲག་པོ་རྩལ་གྱི་ཡོན་
ཏན་ལྷུན་གྱིས་གྲུབ་པའི་བྱིན་རླབས་ཞུགས་པའི་མོས་པ་མཛོད། སྭཱ༔ འདོད་པའི་ཡོན་ཏན་རབ་རྫོགས་རིན་པོ་ཆེ༔ དགོས་པ་ཀུན་འབྱུང་བླ་མ་མཆོད་པའི་རྫས༔ སྐལ་ལྡན་རིགས་ཀྱི་བུ་ལ་དབང་བསྐུར་
བས༔ འཛིན་བྱེད་ཞེན་སྣང་ཉེས་པ་སྦྱང་དུ་གསོལ༔ ཨོཾ་ཨཱཿཧཱུྃ་བཛྲ་ས་མ་ཡ་གུ་རུ་པདྨ་སིདྡྷི་ཧཱུྃ༔ ཨ་བྷི་རིཉྩ་ཧཱུྃ༔ ཧཱུྃ་ལྔ་ཡན་ལག་ལྔ་ལ་གཏད༔ ཅེས་གསུངས་པས་ཧཱུྃ་ལྔ་སྤྱི་བོར། དཔུང་པ་གཡས་གཡོན།
པུས་མོ་གཉིས་རྣམས་སུ་བཞག་ལ། ཧཱུྃ༔ ཁ་དོག་ལྔ་ལྡན་འདི་ཉིད་ཡན་ལག་ལྔར་བཞག་པ་ལ་བརྟེན་ནས་རྡོ་རྗེ་དྲག་པོ་རྩལ་གྱི་འཕྲིན་ལས་རབ་འབྱམས་སྒྲུབ་པ་ནུས་ལྡན་དུ་བྱེད་སྙམ་པའི་མོས་པ་མཛོད། ཧཱཿ
རྒྱལ་བའི་མཛད་པ་འཕྲིན་ལས་སྟོབས་ཆེན་མཛད༔ འཕྲིན་ལས་རྣམ་བཞིས་གང་ལ་གང་འདུལ་སྟོན༔ སྐལ་ལྡན་རིགས་ཀྱི་བུ་ལ་དབང་བསྐུར་བས༔ ཐུགས་རྗེའི་གདུལ་བྱ་ཕྱོགས་བཅུར་རྒྱས་པར་ཤོག༔
ཨོཾ་ཨཱཿཧཱུྃ་བཛྲ་ས་མ་ཡ་གུ་རུ་པདྨ་སིདྡྷི་ཧཱུྃ༔ ཨ་བྷི་རིཉྩ་ཧཱུྃ༔ སྐབས་འདིར་བརྒྱུད་པའི་ཕྱག་ལེན་དུ་གཏོར་དབང་མཛད་སྲོལ་ཡོད་པས། བླ་མས་གཏོར་མ་བཟུང་སྟེ། གཏོར་མ་འདི་ཉིད་ཕྱི་གཏོར་མའི་རྣམ་པ་

ལ་ནང་རིག་འཛིན་བླ་མ་རྡོ་རྗེ་དྲག་པོ་རྩལ་བླ་མ་ཡི་དམ་མཁའ་འགྲོ་ཀུན་འདུས་ཀྱི་བདག་ཉིད་ཅན་དུ་གསལ་བའི་དབུ་གཙུག་ཏུ་བརྒྱུད་པའི་བླ་མ་རྣམས་ཀྱང་མངོན་སུམ་ལྟ་བུར་བཞུགས་པས་དབང་བསྐུར་ཞིང་་་
བྱིན་གྱིས་བརླབས་པ་ལ་བརྟེན་ནས་གཏོར་མའི་ལྷ་ཚོགས་རྣམས་ལས་འོད་ཟེར་སྣ་ཚོགས་འཕྲོས་ཏེ། ཁྱེད་རང་རྣམས་ལ་ཐིམ་པས་ནད་གདོན་སྡིག་སྒྲིབ་བགེགས་དང་བར་དུ་གཅོད་པ་ཐམས་ཅད་ཉེ་བར་ཞི་བར་
བྱས༑ སྐུ་གསུང་ཐུགས་ཡོན་ཏན་ཕྲིན་ལས་ཀྱི་དབང་དང་བྱིན་རླབས་དངོས་གྲུབ་ཐམས་ཅད་ལེགས་པར་ཐོབ་སྙམ་པའི་མོས་པ་མཛོད། གཡས་པས་རྡོ་རྗེ་དང་བཅས་པས་གཏོར་མ་བཟུང་། གཡོན་པས་དྲིལ་
བུ་གསིལ་ཞིང་། མཐར་སློབ་མ་རྣམས་ཀྱི་གནས་གསུམ་དུ་སྔགས་དང་བསྟུན་ཏེ་བཞག་ལ། ཆོས་སྐུ་ཀུན་བཟང་ཆེ་མཆོག་ཧེ་རུ་ཀ༔ ལོངས་སྐུ་རྒྱལ་བ་རིགས་ལྔ། སྤྲུལ་སྐུ་ཕྱག་ན་རྡོ་རྗེ། ཡུམ་ཆེན་སྨུག་
ནག་དབང་གི་མཁའ་འགྲོ། ཚངས་པའི་རྒྱལ་པོ་གདོང་གསུམ། རིག་འཛིན་ལྷ་དབང་བརྒྱ་བྱིན། རིག་འཛིན་ཀླུ་རྒྱལ་འཇོག་པོ། སྐལ་ལྡན་རྒྱལ་པོ་ཛ། མཁས་པ་ཤཱཀྱ་པྲ་བྷ། རིག་འཛིན་པདྨ་འབྱུང་གནས།
པཎ་ཆེན་བི་མ་ལ་མི་ཏྲ། བལ་པོ་ཤཱི་ལ་མཉྫུ། མཁའ་འགྲོ་ཡེ་ཤེས་མཚོ་རྒྱལ། སྣ་ནམ་རྡོ་རྗེ་བདུད་འཇོམས། གཏེར་བཏོན་རིག་འཛིན་ཆེན་པོ་དངོས་གྲུབ་རྒྱལ་མཚན། སྲས་མཆོག་རྣམ་རྒྱལ་མགོན་པོ།

༄༅། །སྔགས་འཆང་རྡོ་རྗེ་དཔལ་བ། སྔགས་འཆང་རྡོ་རྗེ་མགོན་པོ། མཚན་ལྡན་བྱམས་པ་བཤེས་གཉེན། མཚན་ལྡན་ངག་དབང་གྲགས་པ། ཆོས་རྗེ་སངས་རྒྱས་དཔལ་བཟང་། ཐུགས་
སྲས་ནམ་མཁའ་རྒྱལ་མཚན། སྔགས་འཆང་ཤཱཀྱ་བཟང་པོ། ལེགས་ལྡན་བདུད་འཇོམས་རྡོ་རྗེ། ཆོས་རྒྱལ་བཀྲ་ཤིས་སྟོབས་རྒྱས། རིག་འཛིན་ངག་གི་དབང་པོ། རྡོ་རྗེ་འཆང་མགོན་པོ་བསོད་ནམས་མཆོག་
ལྡན༑ རིག་འཛིན་ཆེན་པོ་ཀུན་བཟང་པདྨ་ཕྲིན་ལས། རིགས་དང་དཀྱིལ་འཁོར་ཀུན་གྱི་ཁྱབ་བདག་ངེས་པ་དོན་གྱི་རྡོ་རྗེ་འཆང་ཆེན་པོ་རྩ་བའི་བླ་མ་རིག་འཛིན་རྡོ་རྗེ་ཐོགས་མེད་ཀྱི་བར་དུ་བྱོན་པའི་རྩ་བརྒྱུད་ཀྱི་
རིག་འཛིན་བླ་མ་ཡི་དམ་ཞི་ཁྲོ་རབ་འབྱམས་དམ་ཅན་སྲུང་མའི་ཚོགས་དང་བཅས་པ་ཁྱེད་རྣམས་ཀྱིས་རྡོ་རྗེ་སློབ་མ་འདི་རྣམས་ལ་བྱིན་གྱིས་བརླབ་ཏུ་གསོལ། བྱང་ཆུབ་མ་ཐོབ་ཀྱི་བར་དུ་ཕྱི་ནང་གསང་གསུམ་གྱི་
འགལ་རྐྱེན་བར་དུ་གཅོད་པ་ཐམས་ཅད་ཉེ་བར་ཞི་བར་མཛད་དུ་གསོལ། མཐུན་རྐྱེན་ཚེ་དང་བསོད་ནམས་དཔལ་འབྱོར་ལོངས་སྤྱོད་ཐམས་ཅད་རྒྱས་པར་མཛད་དུ་གསོལ། སྐུ་གསུང་ཐུགས་ཀྱི་དབང་དང་བྱིན་
རླབས་དངོས་གྲུབ་མ་ལུས་པ་སྩལ་དུ་གསོལ། ཨོཾ་ཨཱཿཧཱུྃ་མཧཱ་གུ་རུ་སརྦ་སིདྡྷི་ཧཱུྃ༔ ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ། ཨོཾ་ཨཱཿཧཱུྃ་བཛྲ་གུ་རུ་པདྨ་ཐོད་ཕྲེང་རྩལ་བཛྲ་ས་མ་ཡ་ཛཿ སིདྡྷི་ཕ་ལ་ཧཱུྃ་ཨཱཿ ཀཱ་ཡ་

སིདྡྷི་ཨོཾ། ཝཱ་ཀ་སིདྡྷི་ཨཱཿ ཙིཏྟ་སིདྡྷི་ཧཱུྃ། དེ་ལྟར་དབང་བསྐུར་ནས་གཏོར་མའི་ཡེ་ཤེས་པ་གཤེགས། དམ་ཚིག་པ་བདུད་རྩིར་ཞུ་བར་བསམ་ལ་གཏོར་ཟན་གྱི་དངོས་གྲུབ་སྦྱིན་ནོ།། རྗེས་ཀྱི་བྱ་བ་ནི། རྩ་བར།
དེ་ནས་སློབ་བུ་དད་པ་ཅན༔ བླ་མའི་ཞབས་ལ་སྤྱི་བོས་བཏུད༔ དམ་ཚིག་གསུམ་ལ་གནས་པར་བྱ༔ ཡར་ངོའི་ཚེས་བཅུའི་མཆོད་པ་བཟུང་༔ ཞེས་གསུངས་པས། སྤྱིར་རྒྱུད་སྡེ་ནས་གསུངས་པའི་དམ་
ཚིག་གི་རིམ་པ་སྤྱི་དང་ཁྱད་པར་བླ་མའི་སྐུ་གསུང་ཐུགས་ཀྱི་དམ་ཚིག་གསུམ་དང་། ཁྱད་པར་དུ་ཡང་ཚེས་བཅུ་ཡར་ངོ་མར་ངོའི་མཆོད་པ་ཅི་ནུས་ཀྱང་བཟུང་ཞིང་། དམ་ཚིག་དེ་དག་ལེགས་པར་འཛིན་སྙམ་ཏེ་
འདིའི་རྗེས་ཟློས་མཛོད། གཙོ་བོས་ཇི་ལྟར་སོགས་ལན་གསུམ། གཏང་རག་གི་མཎྜལ། བྲན་ཁས་བླངས། ཆོས་བསྔོ་སོགས། སྤྱི་ལྟར་བྱས་ལ་སློབ་མ་རྣམས་རང་གནས་སུ་གཏང་། རྩ་བར། གཏོར་མ་
བཏང་ཞིང་དཀྱིལ་འཁོར་བསྡུ༔ པདྨ་འབྱུང་གནས་བདག་གིས་ཀྱང་༔ བྱིན་རླབས་དབང་གི་མན་ངག་འདི༔ རང་བྱུང་རང་ཤར་རྒྱུད་ནས་བཏུས༔ མ་འོངས་ཕྱི་རབས་དོན་ཕྱིར་དུ༔ བསེ་སྒྲོམ་སྨུག་པོའི་
དབུས་སུ་སྦས༔ ལས་ཅན་གཅིག་དང་འཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ བྲག་རི་དུག་སྦྲུལ་སྤུངས་འདྲའི་སྐེད་ནས་མེ་ཕོ་རྟའི་ལོ་ས་ག་ཆེན་པོའི་ཟླ་བའི་ཚེས་བརྒྱད་ཀྱི་ནམ་གུང་ཡོལ་བ་ལ་རིག་འཛིན་རྒོད་ཀྱི་ལྡེམ་འཕྲུ་ཅན་གྱིས་

༄༅། །གཏེར་ནས་གདན་དྲངས་པའོ།། རྗེས་ཆོག་ནི། ཆད་ཐོ་བསྟན་སྐྱོང་སོགས་དཀྱུས་བཞིན་བྱ། གོང་དུ་གཏོར་མ་དངོས་གྲུབ་ཏུ་རོལ་ཟིན་ན་མི་དགོས་ཀྱང་གཏོར་མ་ཡོད་ན་དངོས་གྲུབ་བླང་ཞིང་། བཟོད་གསོལ་ཉེར་བསྡུ་བསྔོ་སྨོན་
བཀྲ་ཤིས་ཀྱི་བར་ཕྱག་ལེན་བཞིན་བྱའོ།། དེ་ལྟར་བྱང་གཏེར་གུ་རུ་ཞི་བའི་གཏོར་དབང་དང་དྲག་པོ་མཐིང་གའི་དབང་བསྐུར་བསྡུས་པ་བྱིན་རླབས་ཐུགས་རྗེའི་དབང་གི་ཟིན་བྲིས་དང་བཅས་པ་འདི་ཡང་། ཡར་ལུང་བཀྲ་ཤིས་ཆོས་སྡེ་ནས་ཁྱབ་བདག་བཀའ་འགྱུར་
བ་ཆེན་པོའི་རིགས་ཀྱི་དབོན་མཁྱེན་རབ་ཀྱི་དབང་ཕྱུག་ནམ་མཁའ་བསོད་ནམས་དབང་གི་རྒྱལ་པོའི་བཀས་བསྐུལ་བ་ལ་བརྟེན་ནས། དགེ་སློང་བྱ་བྲལ་བ་པདྨ་ཕྲིན་ལས་ཀྱིས་བ